CELEX: 32019D0792
Language: bg
Date: 2019-05-13 00:00:00
Title: Решение (ЕС) 2019/792 на Съвета от 13 май 2019 година за възлагане на Европейската комисия — Службата за управление и плащане по индивидуални права (РМО) — на упражняването на определени правомощия, предоставени на органа по назначаване и на органа, оправомощен да сключва договори за назначаване

17.5.2019   
               
               
                  BG
               
               
                  Официален вестник на Европейския съюз
               
               
                  L 129/3
               
            
         РЕШЕНИЕ (ЕС) 2019/792 НА СЪВЕТА
         от 13 май 2019 година
         за възлагане на Европейската комисия — Службата за управление и плащане по индивидуални права (РМО) — на упражняването на определени правомощия, предоставени на органа по назначаване и на органа, оправомощен да сключва договори за назначаване
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Правилника за длъжностните лица на Европейския съюз и Условията за работа на другите служители на Европейския съюз, установени с Регламент (ЕИО, Евратом, ЕОВС) № 259/68 на Съвета (1), и по-специално член 2, параграф 2 от посочения Правилник за длъжностните лица и член 6 от посочените Условия за работа,
         като взе предвид Решение (ЕС) 2017/262 на Съвета от 6 февруари 2017 г. за определяне за Генералния секретариат на Съвета на органа по назначаване и на органа, упълномощен да сключва договори за назначаване, и за отмяна на Решение 2013/811/ЕС (2),
         като има предвид, че:
         
                     (1)
                  
                  
                     Службата на Европейската комисия за управление и плащане по индивидуални права (РМО) отговаря за управлението и плащанията по индивидуалните финансови права на служителите на Европейската комисия и чрез споразумения за предоставяне на услуги — на някои други институции и органи на Съюза. По отношение на служителите на Генералния секретариат на Съвета (ГСС) РМО отговаря за управлението и плащанията по пенсионните права и обезщетенията за болест. В тези области РМО упражнява правомощия на органа по назначаване и на органа, оправомощен да сключва договори за назначаване, освен по отношение на обработването на индивидуални жалби, свързани с обезщетенията за болест. Наред с това РМО извършва все по-голям брой други услуги и предоставя своите ИТ инструменти на разположение на ГСС.
                  
               
                     (2)
                  
                  
                     Управлението на индивидуалните права от само един специализиран орган се е доказало като по-ефикасно и икономически по-ефективно. То позволява еднаквото прилагане на Правилника за длъжностните лица на Европейския съюз (наричан по-долу „Правилникът за длъжностните лица“) и Условията за работа на другите служители на Европейския съюз (наричани по-долу „Условията за работа“) във всички институции, като по този начин се гарантира равното третиране и се увеличава правната сигурност за служителите на Съюза. Чрез него се постига и допълнително административно опростяване и междуинституционално сътрудничество.
                  
               
                     (3)
                  
                  
                     Във връзка с това ГСС и РМО трябва да подпишат споразумение за предоставяне на услуги, с което обхватът на предоставяните от РМО услуги се разширява, така че да включва управлението и плащанията по индивидуалните имуществени права на служителите чрез Sysper — ИТ инструмент за управление на човешките ресурси. За да се даде възможност за правилното прилагане на споразумението, упражняването на съответните правомощия, предоставени на органа по назначаване и на органа, оправомощен да сключва договори за назначаване на служителите на ГСС, следва да бъде възложено на Европейската комисия (PMO). Освен това, тъй като новото споразумение за предоставяне на услуги заменя предходно споразумение за предоставяне на услуги относно пенсионните права, обезщетенията за безработица и други права при прекратяване на служебното правоотношение, следва да бъдат потвърдени правомощията на PMO в тази област.
                  
               
                     (4)
                  
                  
                     През първоначалния преходен период след преминаването към Sysper органът по назначаване и органът, оправомощен да сключва договори за назначаване, на Съвета следва да могат да упражняват правомощията си по отношение на служителите на ГСС в случаите, когато евентуални разлики в тълкуването на правилата за индивидуалните права от страна на РМО и тълкуването им от страна на ГСС преди преминаването към Sysper би могло да има неблагоприятни последици за служителите на ГСС,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Без да се засяга параграф 2 от настоящия член, упражняването на правомощията, предоставени с Правилника за длъжностните лица на органа по назначаване, както и с Условията за работа — на органа, оправомощен да сключва договори за назначаване, по отношение на персонала на ГСС, се възлага на Европейската комисия — Службата за управление и плащане по индивидуални права (PMO), във връзка с прилагането на следните разпоредби:
               
                           а)
                        
                        
                           по отношение на индивидуалните права:
                           
                                       —
                                    
                                    
                                       членове 67—69, 71, 74 и 75 от Правилника за длъжностните лица и членове 1—13 и 17 от приложение VII към Правилника за длъжностните лица;
                                    
                                 
                                       —
                                    
                                    
                                       членове 19—27, 29, 92, 93, 94 и 97 от Условията за работа;
                                    
                                 
                     
                           б)
                        
                        
                           по отношение на пенсионната схема и другите права при прекратяване на служебното правоотношение:
                           
                                       —
                                    
                                    
                                       членове 70 и 77, член 78, втора, трета и четвърта алинея и членове 79, 80, 81, 81a и 82 от Правилника за длъжностните лица, приложение IV към Правилника за длъжностните лица, член 4 от приложение IVa към Правилника за длъжностните лица, членове 2—12, член 13, параграф 1, член 14, първа и трета алинея и членове 17—34 и 40—44 от приложение VIII към Правилника за длъжностните лица и членове 20—28 от приложение XIII към Правилника за длъжностните лица;
                                    
                                 
                                       —
                                    
                                    
                                       член 31, член 33, параграф 1, членове 34—40 и 43, член 44, първа алинея, членове 99 и 101, член 102, параграф 2 и членове 103—110 и 113—116 от Условията за работа;
                                    
                                 
                     
                           в)
                        
                        
                           по отношение на обезщетенията за безработица — членове 28а и 96 от Условията за работа;
                        
                     
                           г)
                        
                        
                           по отношение на възстановяването на суми, които са били нeоснователно платени съгласно разпоредбите, посочени в букви а)—в) от настоящия параграф:
                           
                                       —
                                    
                                    
                                       член 85 от Правилника за длъжностните лица и член 46 от приложение VIII към Правилника за длъжностните лица;
                                    
                                 
                                       —
                                    
                                    
                                       член 44, втора алинея, член 45, член 114, параграф 2 и член 116 от Условията за работа.
                                    
                                 
                     
            
               2.   До 31 декември 2021 г. PMO уведомява органа по назначаване или органа, оправомощен да сключва договори, на Съвета за всяка жалба, получена съгласно член 90, параграф 2 от Правилника за длъжностните лица или членове 46 и 117 от Условията за работа, срещу решение, отнасящо се до член на персонала на ГСС, което е взето съгласно параграф 1, буква а) от настоящия член, и предоставя информация относно отговора, който възнамерява да даде. Ако в отделни случаи органът по назначаване или органът, оправомощен да сключва договори, на Съвета поиска това, РМО се отказва от упражняването на правомощията, делегирани съгласно параграф 1 от настоящия член, като органът по назначаване или органът, оправомощен да сключва договори, на Съвета упражняват своите правомощия в такива случаи.
            
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
            
         
         
            Съставено в Брюксел на 13 май 2019 година.
            
               
                  За Съвета
               
               
                  Председател
               
               F. MOGHERINI
            
         
         
            (1)  ОВ L 56, 4.3.1968 г., стр. 1.
         
            (2)  ОВ L 39, 16.2.2017 г., стр. 4.